**SOPIMUS YLEISLÄÄKETIETEEN KOULUTUKSESTA**

**1. Sopijapuolet**

**Turun yliopisto/**Yleislääketiede

**Varsinais-Suomen sairaanhoitopiiri/**Perusterveydenhuollon yksikkö

**Toimipaikka (jäljempänä koulutuspaikka)**

**Koulutuspaikan osoite:**

### 2. Sopimuksen tarkoitus

## Tämä sopimus on tehty Turun yliopiston ja sen lääketieteellisen tiedekunnan, Varsinais-Suomen sairaanhoitopiirin ja edellä mainitun perusterveydenhuollon palveluja tarjoavan sopijapuolen välillä. Sopimus koskee

* yleislääketieteen erikoislääkärikoulutukseen sisältyvää koulutusjaksoa
* muihin erikoislääkärikoulutuksiin sisältyvää 9 kk koulutusjaksoa terveyskeskuksessa
* yleislääketieteen erityiskoulutukseen (YEK) sisältyvää koulutusjaksoa
* EU- tai ETA-alueen ulkopuolella koulutuksen saaneen lääkärin harjoittelujaksoa
* lääketieteen peruskoulutukseen sisältyvää perusterveydenhuollon toimipisteessä tapahtuvaa opetusta mukaan lukien amanuenssuurit (erilliset sopimukset)

Koulutuspaikka osallistuu yleislääketieteen erikoislääkärien koulutukseen asetuksen *(56/2015 tai uudempi)* ja Turun yliopiston erikoislääkärikoulutusta koskevien sääntöjen ja ohjeiden mukaisesti. Koulutuspaikka osallistuu terveyskeskuksessa tapahtuvaan lääketieteen muiden erikoisalojen koulutukseen ja yleislääketieteen erityiskoulutukseen säädösten (*56/2015 tai uudempi)* sekä yliopiston sääntöjen ja ohjeiden mukaisesti. Koulutuspaikka tarjoaa harjoittelujaksoja EU- tai ETA-alueen ulkopuolella lääkärikoulutuksen saaneille sekä opetusta Suomessa lääketieteen peruskoulutusta suorittaville.

**3. Määritelmät**

* **Perusterveydenhuollolla** tarkoitetaan kunnan järjestämää väestön terveydentilan seurantaa, terveyden edistämistä, sairauksien hoitoa ja erilaisia palveluita.
* **Koulutuspaikalla** tarkoitetaan yhtä sosiaali- ja terveydenhuollon toimintayksikköä, jonka sijainti voidaan määrittää maantieteellisesti yhteen paikkaan.
* Tässä sopimuksessa yleislääketieteen erikoistujasta, muiden erikoisalojen ja yleislääketieteen erityiskoulutuksen terveyskeskusjakson suorittajista käytetään käsitettä **jatko-opiskelija** niissä kohdissa, jolloin esillä oleva asia koskee yhtä lailla kaikkia näiden koulutusten suorittajia.
* EU- tai ETA-alueen ulkopuolella koulutuksen saaneen lääkäriharjoittelun suorittajista ja peruskoulutukseen sisältyvän perusterveydenhuollon toimipisteessä tapahtuvan opetuksen, mukaan lukien amanuenssuurit, suorittajista käytetään käsitettä **harjoittelija.**
* Yleislääketieteen erikoistujien ohjaajia nimitetään tässä sopimuksessa **erikoislääkärikouluttajiksi** sekä muiden alojen erikoistujien ja YEK-vaiheen suorittajien ohjaajia **lähiohjaajiksi.**
* **Koulutusvastaavalla** tarkoitetaan yleislääketieteen erikoislääkäriä (pääsääntöisesti ellei yksittäisessä sopimuksessa perustellusti toisin sovita), joka koordinoi yleislääketieteen koulutusta koulutuspaikassa.
* **Tehtäväalueella** tarkoitetaan esimerkiksi lääkärivastaanottoa, neuvolatoimintaa tai kouluterveydenhuoltoa.
* **Toimipaikkakoulutuksella** tarkoitetaan työnantajan pääsääntöisesti työaikana työntekijöilleen ja harjoittelijoille järjestämää koulutusta ja työkäytänteiden kehittämistä. Merkittävän osan tästä koulutuksesta tulee olla ammattien välistä.
* **Valmennuksella** tarkoitetaan erikoislääkärikouluttajiksi ja lähiohjaajiksi aikoville suunnattua, ohjaustaitoja kartuttavaa koulutusta.

**4. Koulutuspaikan tehtävät**

* Koulutuspaikan tulee nimetä yleislääketieteen koulutusvastaava, joka on yleislääketieteen erikoislääkäri ja yliopiston hyväksymä erikoislääkärikouluttaja (pääsääntöisesti ellei yksittäisessä sopimuksessa perustellusti toisin sovita). Hänen tulee olla työsuhteessa koulutuspaikkaan vähintään 80 % työajasta.
* Koulutuspaikka sisällyttää terveydenhuoltolain 8 § mukaiseen kirjalliseen suunnitelmaansa laadunhallinnasta ja potilasturvallisuuden täytäntöönpanosta kuvauksen siitä, miten laatu ja toiminnan turvallisuus varmistetaan lääkärikoulutuksen eri vaiheiden yhteydessä. Palvelutuotannon tulee olla koulutuspaikassa monipuolista siten, että jatko-opiskelija tai harjoittelija voi kartuttaa osaamistaan työskentelemällä vähintään kolmella liitteen 1 mukaisella tehtäväalueella. Koulutuspaikassa työskentelee lääkärien lisäksi muita sosiaali- ja terveysalan ammattihenkilöitä, joiden kuvaus on liitteessä 1.
* Koulutuspaikassa on käytössä sähköinen potilastietojärjestelmä ja mahdollisuus yliopiston hyväksymän lääketieteellisen portaalin käyttöön.
* Erikoislääkärikoulutus, muiden erikoisalojen perustason koulutus, yleislääketieteen erityiskoulutus ja EU- tai ETA-alueen ulkopuolella lääkärikoulutuksen suorittaneiden harjoittelu suoritetaan ensisijaisesti kokopäivätyössä. Osa-aikainen koulutusjakson suorittaminen pidentää koulutusaikaa vastaavasti. Osa-aikaisen jakson hyväksymisestä koulutukseen päättää Turun yliopiston kunkin koulutusvaiheen vastuuhenkilö.
* Koulutuspaikalla on uuden jatko-opiskelijan tai harjoittelijan perehdytyssuunnitelma ja siitä vastaava henkilö on nimetty. Perehdytystä muokataan koulutuspaikan ja jatko-opiskelijoiden tai harjoittelijoiden tarpeiden mukaisesti.
* Koulutuspaikka vastaa siitä, että erikoislääkärikouluttajien ja lähiohjaajien sekä jatko-opiskelijoiden työjärjestyksissä on varattu riittävästi aikaa henkilökohtaiseen ja ryhmämuotoiseen ohjaukseen.
* Koulutuspaikan tulee järjestää työntekijöilleen toimipaikkakoulutusta vähintään 100 tuntia vuodessa. Koulutuspaikka velvoittaa jatko-opiskelijoita ja harjoittelijoita osallistumaan toimipaikkakoulutukseen. Toimipaikkakoulutuksen lisäksi jatko-opiskelijoilla ja harjoittelijoilla on mahdollisuus osallistua myös muuhun tarvittavaan koulutukseen (toimipaikan ulkopuolinen koulutus). Tästä sovitaan osaamisen arvioinnin tai kehittymiskeskustelujen perusteella vähintään vuosittain laadittavassa henkilökohtaisessa opiskelu- tai kehittymissuunnitelmassa, jonka laatimisesta vastaa jatko-opiskelija.
* Koulutuspaikka sitoutuu siihen, että erikoislääkärikouluttajat ja lähiohjaajat osallistuvat Turun yliopiston/Varsinais-Suomen sairaanhoitopiirin järjestämään valmennukseen ja muuhun ohjaustaitoja kartuttavaan koulutukseen sen jälkeen vuosittain. Koulutuspaikan tulee järjestää erikoislääkärikouluttajille ja lähiohjaajille mahdollisuus ylläpitää ja kehittää kliinistä ammattitaitoa vuosittain laadittavan henkilökohtaisen suunnitelman mukaisesti.
* Erikoislääkärikouluttajan ja lähiohjaajan tulee toimia samassa koulutuspaikassa jatko-opiskelijoiden tai harjoittelijoiden kanssa. Jatko-opiskelijoilla ja harjoittelijoilla tulee olla mahdollisuus konsultoida saman koulutuspaikan yleislääketieteen erikoislääkäriä päivittäin.
* Koulutuspaikka sitoutuu esimerkiksi kyselyillä ja käynneillä tehtävään koulutuksen laadun seurantaan ja koulutuksen laadun parantamiseen.
* Koulutuspaikan tulee antaa tämä sopimus tiedoksi erikoislääkärikouluttajille, lähiohjaajille, jatko-opiskelijoille ja harjoittelijoille.

**5. Koulutusvastaavan tehtävät**

* Koulutusvastaava koordinoi yleislääketieteen koulutusta koulutuspaikassa. Hän on yleislääketieteen erikoislääkäri (pääsääntöisesti ellei yksittäisessä sopimuksessa perustellusti toisin sovita). Hän nimeää henkilökohtaiset erikoislääkärikouluttajat yleislääketieteen erikoistujille ja lähiohjaajat muiden alojen ja YEK-vaiheen terveyskeskusjakson suorittajille.
* Koulutusvastaava varmistaa, että jatko-opiskelijoiden järjestelmällinen osaamisen arviointi ja siihen liittyvä kehittävä palaute toteutuvat. Koulutusvastaava toimittaa Turun yliopistolle/yleislääketieteen erikoistumisen vastuuhenkilöllekoulutuspaikassa toimivien erikoislääkärikouluttajien ja lähiohjaajien nimet ja yhteystiedot sekä ilmoittaa näiden muutoksista 2 kk kuluessa.
* Koulutusvastaava koordinoi peruskoulutukseen sisältyvää koulutuspaikassa tapahtuvaa harjoittelua/opetusta. Hän vastaa siitä, että koulutuspaikka laatii yhdessä yliopiston opetushenkilökunnan kanssa harjoittelijoiden/opiskelijoiden lukujärjestykset sekä auttaa tarvittaessa majoituksen järjestämisessä. Koulutuspaikka laskuttaa järjestämästään peruskoulutuksesta Turun yliopistoa puolivuosittain erillisen ohjeen mukaisesti.
* Koulutusvastaava ilmoittaa koulutusjaksoa suorittaneiden jatko-opiskelijoiden ja harjoittelijoiden nimet Varsinais-Suomen sairaanhoitopiirille/ Turun yliopistolle/yleislääketieteen erikoistumisen vastuuhenkilölle koulutuskorvausten anomisen yhteydessä.
* Koulutusvastaava, mikäli on yleislääketieteen erikoislääkäri, voi toimia myös erikoislääkärikouluttajana ja lähiohjaajana.

**6. Erikoislääkärikouluttajan ja lähiohjaajan tehtävät**

* Turun yliopisto hyväksyy erikoislääkärikouluttajat ja lähiohjaajat. Erikoislääkärikouluttaja on yleislääketieteen erikoislääkäri ja hänen tulee tehdä kliinistä työtä vähintään yksi päivä viikossa. Lähiohjaajaoikeus voidaan myöntää henkilölle, joka on yleislääketieteen erikoislääkäri tai pitkän kliinisen kokemuksen omaava terveyskeskuslääkäri.
* Kouluttajaoikeuksien saamiseksi heidän tulee suorittaa Turun yliopiston tai Varsinais-Suomensairaanhoitopiirin järjestämä tai hyväksymä valmennus. Kouluttajaoikeus ja lähiohjaajaoikeus ovat määräaikaisia (viisi vuotta). Oikeuksien jatkuminen edellyttää henkilökohtaisena kouluttajana tai ohjaajana toimimista ja osallistumista 1-2 päivää vuosittain Turun yliopiston tai Varsinais-Suomen sairaanhoitopiirin järjestämään tai hyväksymään kouluttajien jatkokoulutukseen tai valmennukseen. Yliopiston aiemmin (ennen 1.8.2019) hyväksymien kouluttajien/ohjaajien oikeuksia voidaan jatkaa, mikäli he ovat toimineet aktiivisina ohjaajina ja osallistuvat jatkossa vuosittain 1-2 päivää kouluttajien/ohjaajien jatkokoulutukseen tai valmennukseen.
* Erikoislääkärikouluttaja ja lähiohjaaja vastaavat jatko-opiskelijoiden ja harjoittelijoiden työssä oppimisen tukemisesta ja järjestelmällisestä osaamisen arvioinnista. Tämä koskee sekä varsinaista koulutusjaksoa että erikoislääkärikoulutuksen valintamenettelyyn sisältyvää 6 kk koejaksoa.
* Tavoitteena on, että kouluttaja antaa yleislääketieteen erikoistujalle henkilökohtaista ohjausta vähintään neljä tuntia kuukaudessa, josta korkeintaan 50 % voi tapahtua ryhmässä. Tavoitteena on, että lähiohjaaja antaa muiden erikoisalojen terveyskeskusjaksoa ja yleislääketieteen erityiskoulutusta suorittaville ohjausta kaksi tuntia viikossa, josta korkeintaan 50 % voi tapahtua ryhmässä.
* Harjoittelijoiden ohjauksessa noudatetaan kutakin harjoittelujaksoa koskevia yliopiston ohjeita.
* Yksi erikoislääkärikouluttaja voi kerrallaan ohjata enintään kolmea erikoistujaa, lähiohjaaja korkeintaan neljää koulutusjakson suorittajaa tai harjoittelijaa kalenterikuukautta kohti. Erikoislääkärikouluttajalla tai lähiohjaajalla voi olla tätä enemmän ohjattavia, mikäli siitä on sovittu kouluttajan/ohjaajan ja yliopiston välisellä sopimuksella.
* Kouluttajat ja lähiohjaajat sitoutuvat noudattamaan koulutuspaikkasopimuksen ehtoja allekirjoittamalla liitteen 1.

**7. Jatko-opiskelijat ja harjoittelijat**

* Jatko-opiskelijalla ja harjoittelijalla on oikeus järjestelmälliseen osaamisen arviointiin ja siihen liittyvään kehittävään palautteeseen.
* Jatko-opiskelijoilla ja harjoittelijoilla on velvollisuus osallistua koulutusjakson aikana toimipaikkakoulutukseen, henkilökohtaiseen ja ryhmämuotoiseen ohjaukseen sekä henkilökohtaisen opiskelusuunnitelman mukaiseen muuhun koulutukseen.
* Jatko-opiskelijalla on velvollisuus arvioida koulutuspaikkaa oppimisympäristönä ja antaa palautetta ohjaajalleen

### 8. Turun yliopiston tehtävät

* Turun yliopiston yleislääketieteen oppiala vastaa lääketieteen peruskoulutuksen yleislääketieteen opinto-ohjelman, yleislääketieteen erityiskoulutuksen terveyskeskusjakson, muiden erikoisalojen 9 kk terveyskeskusjakson ja yleislääketieteen erikoislääkärikoulutuksen sisällöistä ja niiden kehittämisestä siten, että koulutus vastaa potilaiden, koulutuspaikkojen sekä jatko-opiskelijoiden ja harjoittelijoiden tarpeita.
* Yliopisto asettaa tavoitteet eri vaiheiden koulutuksille.
* Yliopisto vastaa koulutuspaikkojen, erikoislääkärikouluttajien ja lähiohjaajien sekä koulutusjaksojen hyväksymisestä.
* Yliopisto antaa opintojen ohjausta ja neuvontaa.

**9. Varsinais-Suomen sairaanhoitopiirin tehtävät**

* Varsinais-Suomensairaanhoitopiirin Perusterveydenhuollon yksikkö toimii yhteistyössä Turun yliopiston yleislääketieteen oppialan kanssa. Yhdessä ne vastaavat lääkärien ammatillisen jatkokoulutuksen eri vaiheiden koordinoinnista ja laadun arvioinnista sairaanhoitopiirin alueella toimivissa perusterveydenhuollon koulutuspaikoissa.
* Ne valmentavat ja tukevat erikoislääkärikouluttajia ja lähiohjaajia
* Yhdessä ne kehittävät osaamisen systemaattista arviointia sekä työvälineitä osaamisen arviointiin ja ohjauksen avuksi.
* Ne järjestävät jatko-opiskelijoille opinto-ohjelman mukaista teoreettista kurssimuotoista koulutusta
* Sairaanhoitopiirin Perusterveydenhuollon yksikkö koordinoi yleislääketieteen erikoistuvien muiden kliinisten alojen jaksoja Varsinais-Suomen sairaanhoitopiirin sairaaloissa.

**10. Kustannukset**

10.1 VALTION KOULUTUSKORVAUKSEN PIIRISSÄ OLEVAT KOULUTUSPAIKAT:
Lääkärien jatkokoulutuksesta ja EU- tai ETA-alueen ulkopuolella lääkärikoulutuksen suorittaneiden harjoittelujaksoista vuosittaisella sosiaali- ja terveysministeriön asetuksella määräytyvästä koulutuskorvauksesta ohjataan 1/4 Varsinais-Suomensairaanhoitopiirin Perusterveydenhuollon yksiköön ja 3/4 koulutuspaikkaan. Koulutuskorvausta käytetään koulutuspaikassa suunnitelman mukaan opetuksen ja koulutuksen toteuttamiseen ja kehittämiseen. Lisäksi riittävä osuus koulutuspaikan saamasta koulutuskorvauksesta ohjataan erikoislääkärikouluttajina ja lähiohjaajina toimiville.

Maksut maksetaan laskun perusteella. Ellei toisin ole sovittu, lasku erääntyy maksettavaksi

neljäntoista (14) päivän kuluttua hyväksyttävän laskun saapumisesta.

Laskutus tapahtuu verkkolaskulla, jos sopijapuolilla on valmiudet verkkolaskutukseen.

Jos tilaaja ei maksa laskua viimeistään eräpäivänä, Varsinais-Suomen sairaanhoitopiirillä on oikeus periä viivästyskorkoa voimassa olevan korkolain perusteella sekä kohtuulliset perintäkulut.

**11. Tietosuoja**

Sopijapuolet sitoutuvat toimimaan voimassa olevan tietosuoja-asetuksen ja tähän liittyvän lainsäädännön mukaan sekä käsittelemään henkilötietoja erityistä huolellisuutta noudattaen.
Asiasta on tarkemmin sovittu liitteessä 2.

**12. Vakuutukset**

Koulutuspaikalla tulee olla lakisääteiset ja muut terveyspalvelujen tuottamisen kannalta tarpeelliset

vakuutukset. Vakuutusten tulee olla voimassa koko sopimuskauden ajan. Ellei toisin ole sovittu, koulutuspaikan on hankittava toimintaansa varten vastuuvakuutus, jonka tulee olla riittävä suhteessa terveyspalvelujen tuottamiseen liittyviin riskeihin. Koulutuspaikan on ennen sopimuksen allekirjoittamista pyydettäessä toimitettava muille sopimuksen sopijapuolille todistus potilasvakuutuksen ja vastuuvakuutuksen olemassaolosta.

Potilasvahingoista aiheutuvat korvaukset ja korvauskäsittelystä aiheutuneet kustannukset kohdistetaan sen tahon potilasvakuutukseen, jonka toiminnan tai laiminlyönnin yhteydessä ilmoitettu henkilövahinko tapahtui tai sai alkunsa.

**13. Sopijapuolten vastuu**

Sopijapuolilla on oikeus saada vahingonkorvausta toisen sopijapuolen sopimusrikkomuksesta aiheutuneesta välittömästä vahingosta.

Varsinais-Suomen sairaanhoitopiirillä ja Turun yliopistolla on lisäksi oikeus korvaukseen välillisestä vahingosta, jos koulutuspaikka on aiheuttanut vahingon tahallisesti tai törkeällä tuottamuksella, rikkonut salassapitovelvoitteita tai jättänyt kohdassa 4. asetetut tehtävänsä suorittamatta koulutusvastuun osalta.

**14. Vastuuhenkilöt**

Sopimukseen liittyvistä hallinnollisista tehtävistä huolehtii ja sopimuksen noudattamista seuraa Varsinais-Suomen sairaanhoitopiirin puolesta tutkimusjohtaja ja Turun yliopiston puolesta yleislääketieteen koulutuksen vastuuhenkilö. Koulutuspaikan vastuuhenkilö on johtava lääkäri.

Vastuuhenkilöiden vaihtumisesta on välittömästi ilmoitettava muiden sopijapuolten vastuuhenkilöille.

**15. Sopimuksen tarkistukset ja voimassaolo**

Tämä sopimus korvaa aiemmin voimassa olevat asiaa koskevat sopimukset.

Tämä sopimus on voimassa       /       20      alkaen ja se on sopimuksessa sovittujen ehtojen täyttyessä voimassa toistaiseksi.

Kukin sopijapuoli voi kirjallisesti sanoa sopimuksen irti 6 kuukautta ennen seuraavan lukuvuoden alkua.

Sopimuksessa annettujen tietojen tai sen toimeenpanoon vaikuttavien olosuhteiden muuttuessa asiasta on ilmoitettava sopimuksen muille sopijapuolille. Mikäli sopimuksen toimeenpano-olosuhteissa tapahtuu merkittäviä muutoksia, sopijapuolet neuvottelevat niiden vaikutuksista sopimuksen ehtoihin ja voimassaoloon sekä ryhtyvät tilanteen vaatimiin järjestelyihin, jotta sopimuksen voimassaolo voidaan turvata.

Tämä sopimus oikeuttaa koulutuspaikkaa käyttämään nimessään ”yliopistollinen sosiaali- ja terveyskeskus” tai ”yliopistollinen terveyskeskus”.

Jos yksi sopijapuoli oleellisesti rikkoo sopimuksen määräyksiä, on muilla sopijapuolilla oikeus purkaa sopimus päättymään heti, jos sopimusta rikkonut sopijapuoli ei ole korjannut rikkomusta 30 päivän kuluessa siitä, kun asiasta on reklamoitu.

Tämä sopimus on tehty kolmena samasanaisena kappaleena, yksi kullekin sopijapuolelle.

**Päiväys**      **/**     **/**

**Koulutusterveyskeskus**

Johtava lääkäri

**Turun Yliopisto**

Dekaani Yleislääketieteen koulutuksen vastuuhenkilö
Pentti Huovinen Päivi Korhonen

**Varsinais-Suomen sairaanhoitopiiri**

Johtajaylilääkäri Tutkimusjohtaja
Mikko Pietilä Päivi Rautava

**LIITTEET**

##### [ ]  Liite 1 Tiedot yleislääketieteen opetus- ja koulutuspaikasta ja sen soveltuvuuden arvioinnista

##### [ ]  Liite 2 Tietosuojailmoitus